» KAAPSTAD MET PREMIER CLASSE TREIN
KAAPSTAD MET PREMIER CLASSE TREIN
Toer datum: 20 Mar 2019 - 27 Mar 2019
Prys: Vanaf R12995
Ons vertrek van Pretoria en reis na Lanseria Lughawe waar ons vlug vertrek na Kaapstad. Na ons aankoms in Kaapstad vertrek ons na Kirstenbosch en bewonder hierdie uitstaande botaniese tuin met sy imposante bome en groen grasperke, voorwaar ‘n lushof! In die middag bring ons ‘n besoek aan die Groote Schuur Hospitaal waar ons ‘n begeleide toer doen deur die Chris Barnard museum. Daarna arriveer ons by ons oornagpunt en ontspan heerlik tot aandete. Aandete en oornag Kaapstad.
Ons reis vanoggend na Kaappunt. Die twee oseane, soos baie mense nog steeds glo, kom nie hier bymekaar nie maar wel in die omgewing van Kaap Agulhas. Die bobbejane wat by Kaappunt aangetref word, is uniek in die sin dat hulle die enigste bobbejane in die wêreld is wat van kos uit die see leef! Na ‘n wonderlike dag keer ons terug na ons oornagpunt. Aandete en oornag Kaapstad.
Vandag besoek ons Tafelberg. Hierdie wêrelderfenis gebied is een van die nuwe Sewe Natuur Wonders van die wêreld en die berg is reeds 350 miljoen jaar oud. Ons besoek ook die Two Oceans Akwarium van wêreldklas gehalte. In die namiddag geniet ons die Waterfront met sy werkende hawe. Ons besoek die brug en sien hoe skuif dit weg wanneer daar bote inkom. Indien u belangstel in ‘n opsionele begeleide toer na Robben Eiland, kan ons dit vir u reël. Aandete en oornag Kaapstad.
Vandag vat ons die pad na Franschhoek en ons besoek die statige Hugenote Monument en museum waar u u familiegeskiedenis kan gaan navors. Hierna ry ons in die rigting van die Paarl en besoek die Taalmonument wat op ‘n koppie lê, ons proe wyn by Simonsvlei. Ons keer terug na Kaapstad na ‘n heerlike dag. Aandete en oornag Kaapstad.
Vandag neem ons die kuspad deur Seepunt, Kampsbaai, Llandudno na Houtbaai waar ons op ‘n boot klim na Duiker Eiland waar duisende Kaapse Pelsrobbe leef. Terug by Houtbaai nuttig ons ‘n heerlike middagete van vis of kalamari met skyfies (eie koste). Ons besoek Mineral World, ‘n wonderwêreld van half edelgesteentes en juwele. Ons sien ook die beroemde “Just Nuisance” se standbeeld by Vishoek. Aandete en oornag Kaapstad.
Vandag verken ons die Moederstad. Ons bring ‘n besoek aan die Groote Kerk waar ‘n gids vir ons meer vertel van die geskiedenis van die Kerk. Ons besoek die blommemark, die St Georges Katedraal met sy pragtige roosvenster. Ons stap deur die tuine en besigtig die statige geboue. Ons kry so ‘n kykie binne-in die Parlement op ons begeleide toer. Ons besoek ook die Planetarium. Aandete en oornag Kaapstad.
Na ontbyt vertrek ons na die Kaapstadstasie vir ons terugreis na Johannesburg. Die Premier Classe trein waar slegs twee persone in ‘n kompartement of slegs 1 in ‘n koepee tuisgaan is baie gemaklik en die kos is baie goed! U kan heerlik rus en ontspan en die landskappe, wat verbyskuif, en wat kort kort verander, geniet. Aandete en oornag op die Premier Classe trein.
Ons arriveer in Johannesburg om ongeveer 11:30 en keer per bus terug na Pretoria waar ons om ongeveer 12:30 by die Garden Court Hotel sal arriveer.
Vlug na Kaapstad
Gemaklike bus in Kaapstad
Premier Classe trein vanaf Kaapstad na Johannesburg
Goeie verblyf in Kaapstad
Toegangsgelde soos aangedui op program
Vervoer vanaf Garden Court Hotel na Lughawe op eerste dag en vervoer vanaf die Johannesburg Stasie na Garden Court Hotel
Toer datum 20 - 27 Maart 2019
Vertrektyd Sal bevestig word
4. Houtbaai en Duikereiland bootrit
5. Premier Classe treinrit